CELEX: 32016D0992
Language: lv
Date: 2016-06-16 00:00:00
Title: Padomes Īstenošanas lēmums (ES) 2016/992 (2016. gada 16. jūnijs), ar kuru groza Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, attiecībā uz Šrilanku

21.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 162/15
            
         PADOMES ĪSTENOŠANAS LĒMUMS (ES) 2016/992
   (2016. gada 16. jūnijs),
   ar kuru groza Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, attiecībā uz Šrilanku
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 34. panta 1. punktu,
   ņemot vērā Eiropas Komisijas priekšlikumu,
   tā kā:
   1.   IEVADS
   
               (1)
            
            
               Ar Regulu (EK) Nr. 1005/2008 ir izveidota Savienības sistēma, lai aizkavētu, novērstu un izskaustu nelegālu, nereģistrētu un neregulētu (NNN) zveju.
            
         
               (2)
            
            
               Regulas (EK) Nr. 1005/2008 VI nodaļā ir izklāstīta procedūra attiecībā uz nesadarbīgu trešo valstu noteikšanu un demaršiem attiecībā uz valstīm, kam noteikts nesadarbīgas trešās valsts statuss, un izveidots nesadarbīgu trešo valstu saraksts, izklāstīta procedūra izslēgšanai no nesadarbīgu trešo valstu saraksta, un paredzēta nesadarbīgu trešo valstu saraksta publiskošana un jebkādi ārkārtas pasākumi.
            
         
               (3)
            
            
               Saskaņā ar Regulas (EK) Nr. 1005/2008 32. pantu Komisija ar 2012. gada 15. novembra lēmumu (2) (“2012. gada 15. novembra lēmums”) astoņām trešām valstīm paziņoja par iespēju, ka tās varētu noteikt par valstīm, kuras Komisija uzskata par nesadarbīgām trešām valstīm. Viena no minētajām valstīm bija Šrilankas Demokrātiskā Sociālistiskā Republika.
            
         
               (4)
            
            
               Komisija 2012. gada 15. novembra lēmumā iekļāva informāciju par galvenajiem faktiem un apsvērumiem, kas bija minētās iespējas pamatā.
            
         
               (5)
            
            
               Turklāt Komisija 2012. gada 15. novembrī astoņas trešās valstis ar atsevišķām vēstulēm informēja par to, ka tā apsver iespēju tām noteikt nesadarbīgu trešo valstu statusu. Viena no minētajām valstīm bija Šrilanka.
            
         
               (6)
            
            
               Ar Īstenošanas lēmumu 2014/715/ES (3) Komisija noteica Šrilanku par NNN zvejas apkarošanā nesadarbīgu trešo valsti. Saskaņā ar Regulu (EK) Nr. 1005/2008 Komisija norādīja iemeslus, kuru dēļ tā uzskata, ka Šrilanka nebija izpildījusi savus pienākumus, kas saskaņā ar starptautiskajiem tiesību aktiem tai uzlikti kā karoga, ostas, piekrastes vai tirgus valstij, proti, veikt pasākumus, lai aizkavētu, novērstu un izskaustu NNN zveju.
            
         
               (7)
            
            
               Saskaņā ar Regulas (EK) Nr. 1005/2008 33. pantu Padome ar Īstenošanas lēmumu (ES) 2015/200 (4) grozīja NNN zvejas apkarošanā nesadarbību trešo valstu sarakstu, iekļaujot Šrilanku.
            
         
               (8)
            
            
               Pēc minētā grozījuma Komisija piedāvāja Šrilankai iespēju turpināt dialogu saskaņā ar pamatprasībām un procedūras noteikumiem, kas izklāstīti Regulā (EK) Nr. 1005/2008. Komisija turpināja vākt un pārbaudīt visu informāciju, ko tā uzskatīja par vajadzīgu, tostarp mutiskas un rakstiskas piezīmes, un tās mērķis bija Šrilankai dot iespēju labot situāciju, kas pamato tās iekļaušanu sarakstā, un veikt konkrētus pasākumus, ar kuriem varētu novērst konstatētās nepilnības. Minētā procesa rezultātā Komisija atzina, ka Šrilanka ir labojusi situāciju un veikusi korektīvus pasākumus.
            
         
               (9)
            
            
               Tāpēc, ievērojot Regulas (EK) Nr. 1005/2008 34. panta 1. punktu, Padomei būtu jāgroza Īstenošanas lēmums 2014/170/ES (5), izslēdzot Šrilanku no nesadarbīgu trešo valstu saraksta.
            
         
               (10)
            
            
               Tiklīdz būs pieņemts šis lēmums, ar kuru Šrilanka tiek izslēgta no nesadarbīgu trešo valstu saraksta saskaņā ar Regulas (EK) Nr. 1005/2008 34. panta 1. punktu, Īstenošanas lēmumam 2014/715/ES, ar ko Šrilanku nosaka par nesadarbīgu trešo valsti, vairs nebūtu nozīmes.
            
         2.   ŠRILANKAS IZSLĒGŠANA NO NESADARBĪGU TREŠO VALSTU SARAKSTA
   
               (11)
            
            
               Pēc Īstenošanas lēmuma 2014/715/ES un Īstenošanas lēmuma (ES) 2015/200 pieņemšanas, Komisija turpināja dialogu ar Šrilanku. Jo īpaši ir pamats uzskatīt, ka Šrilanka ir īstenojusi savus starptautiskajos tiesību aktos paredzētos pienākumus un pieņēmusi atbilstošu tiesisko regulējumu NNN zvejas apkarošanai. Tā ir ieviesusi atbilstošu un rezultatīvu uzraudzības, kontroles un inspekcijas shēmu, proti, ieviesusi zvejas žurnālus, kuros reģistrē nozvejas datus, un zvejas kuģu radio izsaukuma signālus un aprīkojusi visu atklātās jūras floti ar kuģu satelītnovērošanas sistēmu (“VMS”). Tā ir arī izveidojusi atturošu sankciju sistēmu, pārskatījusi savu zivsaimniecības tiesisko regulējumu un nodrošinājusi nozvejas sertifikācijas shēmas pareizu īstenošanu. Turklāt Šrilanka turpināja uzlabot tās atbilstību starptautiskajām saistībām, tostarp tām, kas izriet no reģionālu zvejniecības pārvaldības organizāciju (“RZPO”) ieteikumiem un rezolūcijām, piemēram, par ostas valsts kontroles pasākumiem un RZPO noteikumu transponēšanu Šrilankas tiesību aktos, un ir pieņēmusi valsts rīcības plānu NNN zvejas apkarošanai, kas ir saskaņā ar Apvienoto Nāciju Organizācijas Starptautisko nelegālās, nereģistrētās un neregulētās zvejas aizkavēšanas, novēršanas un izskaušanas rīcības plānu.
            
         
               (12)
            
            
               Komisija, ņemot vērā konstatējumus, kas iekļauti 2012. gada 15. novembra lēmumā, Īstenošanas lēmumā 2014/715/ES un Īstenošanas lēmumā (ES) 2015/200, un attiecīgo informāciju, kuru sniegusi Šrilanka, ir izvērtējusi to, kā Šrilanka ievēro starptautiskās saistības, kas tai uzliktas kā karoga, ostas, piekrastes vai tirgus valstij. Tā ir izskatījusi arī pasākumus, kas veikti situācijas labošanai, kā arī Šrilankas kompetento iestāžu sniegtās garantijas.
            
         
               (13)
            
            
               Ņemot vērā iepriekš minēto, Komisija ir secinājusi, ka pasākumi, ko Šrilanka ir veikusi attiecībā uz saviem karoga valsts pienākumiem, ir pietiekami, lai izpildītu Apvienoto Nāciju Organizācijas Jūras tiesību konvencijas 94., 117. un 118. pantu un ANO Nolīguma par zivju krājumiem 18., 19., 20. un 23. pantu. Komisija ir secinājusi, ka Šrilankas izvirzītie argumenti pierāda, ka situācija, kas pamatoja tās iekļaušanu sarakstā, ir novērsta un ka Šrilanka ir veikusi konkrētus pasākumus, ar kuriem var panākt noturīgu situācijas uzlabošanos.
            
         
               (14)
            
            
               Ņemot vērā minētos apstākļus un ievērojot Regulas (EK) Nr. 1005/2008 34. panta 1. punktu, Padomei būtu jāsecina, ka Šrilanka jāizslēdz no nesadarbīgu trešo valstu saraksta. Tāpēc būtu attiecīgi jāgroza Īstenošanas lēmums 2014/170/ES.
            
         
               (15)
            
            
               Šis lēmums neizslēdz turpmākus pasākumus, kurus Padome vai Komisija varētu veikt saskaņā ar Regulas (EK) Nr. 1005/2008 VI nodaļu gadījumā, ja fakti liecinātu, ka Šrilanka nepilda pienākumus, kas saskaņā ar starptautiskajiem tiesību aktiem tai uzlikti kā karoga, ostas, piekrastes vai tirgus valstij, proti, veikt pasākumus, lai aizkavētu, novērstu un izskaustu NNN zveju.
            
         
               (16)
            
            
               Ņemot vērā negatīvās sekas, ko rada iekļaušana nesadarbīgu trešo valstu sarakstā, ir lietderīgi nekavējoties izslēgt Šrilanku no nesadarbīgu trešo valstu saraksta,
            
         IR PIEŅĒMUSI ŠO LĒMUMU.
   1. pants
   Šrilanku izslēdz no Īsatenošanas lēmuma 2014/170/ES pielikuma.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 16. jūnijā
      
         
            Padomes vārdā –
         
         
            priekšsēdētājs
         
         L.F. ASSCHER
      
   
   
      (1)  OV L 286, 29.10.2008., 1. lpp.
   
   
      (2)  Komisijas Lēmums (2012. gada 15. novembris) par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 354, 17.11.2012., 1. lpp.).
   
      (3)  Komisijas Īstenošanas lēmums 2014/715/ES (2014. gada 14. oktobris) par tādas trešās valsts noteikšanu, kuru Komisija uzskata par nesadarbīgu trešo valsti saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 297, 15.10.2014., 13. lpp.).
   
      (4)  Padomes Īstenošanas lēmums (ES) 2015/200 (2015. gada 26. janvāris), ar ko groza Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, attiecībā uz Šrilanku (OV L 33, 10.2.2015., 15. lpp.).
   
      (5)  Padomes Īstenošanas lēmums 2014/170/ES (2014. gada 24. marts), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 91, 27.3.2014., 43. lpp.).